
****

REPUBLIKA HRVATSKA

OPĆINSKO DRŽAVNO ODVJETNIŠTVO

U PAZINU

Broj: R-213/2019-1

Pazin, 05. prosinca 2019.

KB/KB

Općinsko državno odvjetništvo u Pazinu po općinskoj državnoj odvjetnici Kristini Baćac na temelju članka 15. stavak 3. Zakona o javnoj nabavi (Narodne novine broj 120/16) te na temelju odredbe čl. 57. st. 1. te članka 53. stavka 1. u svezi s člankom 52. stavkom 1. Zakona o državnom odvjetništvu (Narodne novine broj 67/2018), te članka 4. Poslovnika državnog odvjetništva (Narodne novine broj 5/2014, 123/2015), dana 05. prosinca 2019. donosi

**PRAVILNIK   
O PROVEDBI POSTUPAKA JEDNOSTAVNE NABAVE   
 U OPĆINSKOM DRŽAVNOM OSVJETNIŠTVU U PAZINU**

**I OPĆE ODREDBE**

**Članak 1.**

U svrhu poštivanja osnovnih načela javne nabave te zakonitog, namjenskog i svrhovitog trošenja proračunskih sredstava, ovim se Pravilnikom o provedbi postupaka jednostavne nabave (u daljnjem tekstu: Pravilnik) uređuje postupak koji prethodi stvaranju ugovornog odnosa za nabavu robe, radova i usluga, procijenjene vrijednosti manje od 200.000,00 kuna (bez PDV-a) za nabavu roba i usluga, odnosno 500.000,00 kuna (bez PDV-a) za nabavu radova (u daljnjem tekstu: jednostavna nabava) za koje sukladno odredbama Zakona o javnoj nabavi ne postoji obveza provedbe postupaka javne nabave.

U provedbi postupaka nabave robe, radova i usluga, osim ovog Pravilnika, Općinsko državno odvjetništvo u Pazinu (u daljnjem tekstu: naručitelj) obvezan je primjenjivati i druge važeće zakonske i podzakonske akte, kao i interne akte, a koji se odnose na pojedini predmet nabave.

Postupci jednostavne nabave moraju biti usklađeni s Planom nabave Općinskog državnog odvjetništva u Pazinu, izuzev predmeta nabave procijenjene vrijednosti manje od 20.000,00 kuna.

Postupci jednostavne nabave u smislu ovog Pravilnika dijele se na:

- postupke nabave čija je procijenjena vrijednost manja od 20.000,00 kuna

- postupke nabave čija je procijenjena vrijednost jednaka ili veća od 20.000,00 kuna, a manja od 70.000,00 kuna

- postupke nabave čija je procijenjena vrijednost jednaka ili veća od 70.000,00 kuna i manja od 200.000,00 kuna za nabavu roba i usluga, odnosno manja od 500.000,00 kuna za nabavu radova.

**II SPRJEČAVANJE SUKOBA INTERESA**

**Članak 2.**

O sukobu interesa na odgovarajući se način primjenjuju odredbe Zakona o javnoj nabavi (dalje u tekstu*:* ZJN 2016).

**III POKRETANJE I PRIPREMA POSTUPKA JEDNOSTAVNE NABAVE**

**Članak 3.**

Pripremu i provedbu postupaka jednostavne nabave, provode najmanje dva (2) ovlaštena predstavnika naručitelja.

Ovlaštene predstavnike naručitalja za provedbu jednostavne nabave imenuje općinski državni odvjetnik internom odlukom na vrijeme od jedne (1) godine, te određuje njihove obveze i ovlasti u postupku jednostavne nabave.

Priprema i provedba postupaka jednostavne nabave obuhvaća izradu tehničke dokumentacije, troškovnika, slanje i/ili objavu poziva za dostavu ponude, sastavljanje zapisnika o otvaranju, pregledu i ocjeni ponuda, izradu obavijesti o odabiru ponude i drugo.

**Članak 4.**

Postupak jednostavne nabave robe i usluga započinje zaprimanjem naloga općinskog državnog odvjetnika za nabavu roba, radova ili usluga.

**Članak 5.**

Poziv za dostavu ponude iz ovog Pravilnika mora biti jasan, razumljiv i nedvojben te izrađen na način da sadrži sve potrebne podatke koje godpodarskom subjektu omogućavaju izradu i dostavu ponude.

Poziv za dostavu ponude upućuje se gospodarskim subjektima na dokaziv način (putem ovlaštenog pružatelja poštanskih usluga ili druge odgovarajuće kurirske službe, telefaxom, elektroničkom poštom, objavom na mrežnim stranicama naručitelja).

**Članak 6.**

Rok za dostavu ponude u postupcima jednostavne nabave iz članka 14., 16. i 18. ovog Pravilnika mora biti primejren predmetu nabave i ne smije biti kraći od 2 (dva), odnosno 5 (pet) dana od dana slanja poziva za dostavu ponude, osim u slučaju žurne nabave.

**Članak 7**.

U postupcima jednostavne nabave ne provodi se javno otvaranje ponuda.

**Članak 8.**

Za odabir ponude u postupcima jednostavne nabave dovoljna je jedna pristigla ponuda koja udovoljava svim traženim uvjetima naručitelja.

**Članak 9.**

Obavijest o odabiru ponude ili obavijest o poništenju postupka jednostavne nabave, u slučaju postupka jednostavne nabave iz članka 14. ovog Pravilnika, dostavlja se istovremeno svakom ponuditelju na dokaziv način, a u slučaju postupka jednostavne nabave iz članka 16. i članka 18. ovog Pravilnika, objavljuje se na mrežnoj stranici naručitelja.

**Članak 10.**

Kriterij za odabir ponude je najniža cijena ili ekonomski najpovoljnija ponuda.

Kod utvrđivanja ekonomski najpovoljnije ponude osim kriterija cijene mogu se koristiti i npr. kriterij kvalitete, tehničke prednosti, estetske i funkcionalne osobine, ekološke osobine, operativni troškovi, ekonomičnost, datum isporuke i rok isporuke ili rok izvršenja, jamstveni rok i dr. te je u zapisniku o otvaranju, pregledu i ocjeni ponuda potrebno obrazložiti izabranu ponudu.

Naručitelj zadržava pravo poništiti postupak jednostavne nabave u bilo kojem trenutku, odnosno ne odabrati niti jednu ponudu, a sve bez ikakvih obaveza ili naknada bilo koje vrste prema ponuditeljima.

**Članak 11.**

Ako odabrani ponuditelj, na zahtjev naručitelja, ne dostavi izjavu o produženju roka valjanosti ponude, ne produži jamstvo za ozbiljnost ponude, ili odustane od svoje ponude, odnosno ako naručitelj raskine ugovor ili stornira narudžbenicu izvršit će se ponovno rangiranje ponuda prema kriteriju za odabir ne uzimajući u obzir ponudu odabranog ponuditelja te će se odabrati nova najpovoljnija ponuda prema kriteriju za odabir ili poništiti postupak nabave.

**Članak 12.**

Jednostavna nabava roba i usluga, provodi se izdavanjem narudžbenice ili zaključivanjem ugovora s odabranim gospodarskim subjektom. Narudžbenica i Ugovor obavezno sadrže podatke o naručitelju koji izdaje narudžbenicu, vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja, gospodarskom subjektu-dobavljaču.

Narudžbenicu ili Ugovor potpisuje općinski državni odvjetnik.

Evidenciju o izdanim narudžbenicama i sklopljenim ugovorima vodi - Služba računovodstvenih poslova.

**VI PROVEDBA POSTUPKA JEDNOSTAVNE NABAVE ČIJA JE PROCIJENJENA VRIJEDNOSTI MANJA OD 20.000,00 KUNA (bez PDV-a)**

**Članak 13.**

Nabava radova, roba i usluga procijenjene vrijednosti manje od 20.000,00 kuna (bez PDV-a), provodi se izdavanjem narudžbenice ili zaključivanjem ugovora s jednim gospodarskim subjektom temeljem ponude koja je prethodno zatražena elektroničkim putem, telefaksom ili telefonski.

Naručitelj može pozvati za dostavu ponude jednog ili više gospodarskih subjekata po vlastitom izboru.

**VII PROVEDBA POSTUPKA JEDNOSTAVNE NABAVE ROBA I USLUGA ČIJA JE PROCIJENJENA VRIJEDNOST JEDNAKA ILI VEĆA OD 20.000,00 KUNA (bez PDV-a), A MANJA OD 70.000,00 KUNA (bez PDV-a)**

**Članak 14.**

Nabavu radova, roba i usluga procijenjene vrijednosti u vrijednosti jednakoj ili većoj od 20.000,00 kuna (bez PDV-a) , a manja od 70.000,00 kuna (bez PDV-a), naručitelj provodi slanjem Poziva za dostavu ponuda (dalje u tekstu: Poziv) na adrese najmanje dva (2) gospodarska subjekta po vlastitom izboru i/ili objavom na službenoj mrežnoj stranici naručitelja i/ili kombinacijom slanja Poziva na adrese gospodarskih subjekata i objavom na internet stranici naručitelja.

Naručitalj pridržava pravo uputiti Poziv jednom gospodarskom subjektu kada zbog tehničkih, umjetničkih razloga ili razloga povezanih sa zaštitom isključivih prava, ugovor o nabavi može izvršiti samo određeni gospodarski subjekt.

**Članak 15.**

Prilikom određivanja rokova za dostavu ponuda naručitelj će uzeti u obzir složenost predmeta nabave.

Rok za dostavu ponuda ne smije biti kraći od dva dana od dana upućivanja odnosno objavljivanja Poziva.

Ponude dostavljene na temelju objavljenog Poziva na mrežnim stranicama naručitelja, uzimaju se u razmatranje pod istim uvjetima kao i ponude dostavljene na temelju Poziva upućenog gospodarskim subjektima po vlastitom izboru.

Za odabir ponude je dovoljna jedna (1) pristigla ponuda koja udovoljava svim traženim uvjetima naručitelja.

**VIII PROVEDBA POSTUPKA JEDNOSTAVNE NABAVE ROBA I USLUGA ČIJA JE PROCIJENJENA VRIJEDNOST JEDNAKA ILI VEĆA OD 70.000,00 KUNA (bez PDV-a), A MANJA OD 200.000,00 KUNA (bez PDV-a)**

**Članak 16.**

Postupak jednostavne nabave roba i usluga u vrijednosti jednakoj ili većoj od 70.000,00 kuna (bez PDV-a), a manjoj od 200.000,00 kuna (bez PDV-a), naručitelj provodi slanjem Poziva za dostavu ponuda (dalje u tekstu: Poziv) na adrese najmanje tri (3) gospodarska subjekta po vlastitom izboru i/ili objavom na službenoj mrežnoj stranici naručitelja i/ili kombinacijom slanja Poziva na adrese gospodarskih subjekata i objavom na internet stranici naručitelja.

Naručitelj pridržava pravo uputiti Poziv jednom gospodarskom subjektu kada zbog tehničkih, umjetničkih ili razloga povezanih sa zaštitom isključivih prava, ugovor o nabavi može izvršiti samo određeni gospodarski subjekt.

**Članak 17.**

Prilikom određivanja rokova za dostavu ponuda naručitelj će uzeti u obzir složenost predmeta nabave.

Rok za dostavu ponuda ne smije biti kraći od pet (5) dana od dana upućivanja odnosno objavljivanja Poziva.

Ponude dostavljene na temelju objavljenog Poziva na internetskim stranicama naručitelja, uzimaju se u razmatranje pod istim uvjetima kao i ponude dostavljene na temelju Poziva upućenog gospodarskim subjektima po vlastitom izboru.

Za odabir ponude je dovoljna jedna (1) pristigla ponuda koja udovoljava svim traženim uvjetima naručitelja.

Naručitelj će obavijestiti sve ponuditelje istovremeno o odabiru.

**IX PROVEDBA POSTUPKA JEDNOSTAVNE NABAVE RADOVA ČIJA JE PROCIJENJENA VRIJEDNOST JEDNAKA ILI VEĆA OD 200.000,00 KUNA (bez PDV-a), A MANJA OD 500.000,00 KUNA (bez PDV-a)**

**Članak 18.**

U pripremi i provedbi postupaka nabava radova čija je procijenjena vrijednost jednaka ili veća od 200.000,00 kuna (bez PDV-a), a manja od 500.000,00 kuna (bez PDV-a) sudjeluju najmanje tri ovlaštena predstavnika naručitelja, od kojih jedan mora imati važeći certifikat na području javne nabave.

Č**lanak 19.**

Postupak jednostavne nabave radova naručitelj provodi slanjem Poziva za dostavu ponuda (dalje u tekstu: Poziv) na adrese najmanje tri (3) gospodarska subjekta po vlastitom izboru i/ili objavom na službenoj internetskoj stranici naručitelja i/ili kombinacijom slanja Poziva na adrese gospodarskih subjekata i objavom na internet stranici naručitelja.

Naručitalj pridržava pravo uputiti Poziv jednom gospodarskom subjektu kada zbog tehničkih, umjetničkih ili razloga povezanih sa zaštitom isključivih prava, ugovor o nabavi može izvršiti samo određeni gospodarski subjekt.

**Članak 20.**

Prilikom određivanja rokova za dostavu ponuda naručitelj će uzeti u obzir složenost predmeta nabave.

Rok za dostavu ponuda ne smije biti kraći od pet (5) dana od dana upućivanja odnosno objavljivanja Poziva.

Ponude dostavljene na temelju objavljenog Poziva na internetskim stranicama naručitelja, uzimaju se u razmatranje pod istim uvjetima kao i ponude dostavljene na temelju Poziva upućenog gospodarskim subjektima po vlastitom izboru.

Za odabir ponude je dovoljna jedna (1) pristigla ponuda koja udovoljava svim traženim uvjetima naručitelja.

**Članak 21.**

Kod postupaka jednostavne nabave radova čija je procijenjena vrijednosti jednaka ili većoj od 200.000,00 kuna (bez PDV-a), a manjoj od 500.000,00 kuna (bez PDV-a) naručitelj na osnovi rezultata pregleda i ocjene ponuda donosi Obavijest o odabiru najpovoljnije ponude ili Obavijest o poništenju postupka jednostavne nabave.

Obavijest o odabiru najpovoljnije ponude ili Obavijest o poništenju postupka jednostavne nabave naručitelj je obavezan istovremeno dostaviti svakom ponuditelju ili objaviti na mrežnim stranicama naručitelja.

Naručitelj objavom Obavijesti o odabiru najpovoljnije ponude stječe uvjete za izdavanje narudžbenice ili sklapanja ugovora o nabavi.

**X RAZLOZI ISKLJUČENJA, UVJETI SPOSOBNOSTI I JAMSTVA**

**Članak 17.**

Za jednostavnu nabavu u vrijednosti jednakoj ili većoj od 20.000,00 kuna (bez PDV-a), naručitelj može u pozivu za dostavu ponuda odrediti razloge isključenja i uvjete sposobnosti ponuditelja uz shodnu primjenu odredaba Zakona o javnoj nabavi, te u tom slučaju svi dokumenti koje naručitelj traži, ponuditelji mogu dostaviti u neovjerenoj preslici.

Neovjerenom preslikom smatra se i neovjereni ispis elektroničke isprave.

**Članak 18.**

Za jednostavnu nabave u vrijednosti jednakoj ili većoj od 20.000,00 kuna (bez PDV-a), naručitelj u postupku jednostavne nabave može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe Zakona o javnoj nabavi.

**XI POSTUPANJE S PONUDAMAČlanak 19.**

Ako su informacije ili dokumentacija koje je ponuditelj trebao dostaviti nepotpune ili pogrešne ili se takvima čine ili nedostaju određeni dokumenti, naručitelj može, poštujući načela jednakog tretmana i transparentnosti, zahtijevati od ponuditelja da dopuni, razjasni, upotpuni ili dostavi nužne informacije ili dokumentaciju u primjerenom roku.

Takvo postupanje ne smije dovesti do pregovaranja u vezi s kriterijem za odabir ponude ili ponuđenim predmetom nabave.

**XII SKLAPANJE I IZVRŠENEJ UGOVORA**

**Članak 20.**

Postupak jednostavne nabave provodi se izdavanjem narudžbenice ili sklapanjem ugovora s odabranim gospodarskim subjektom koji se mora izvršavati u skladu sa uvjetima iz poziva za dostavu ponuda.

Naručitelj je dužan kontrolirati izvršenje izdanih narudžbenica i sklopljenih ugovora na temelju provedenog postupka jednostavne nabave te voditi registar sklopljenih ugovora jednostavne nabave za sve predmete nabave čija je vrijednost jednaka ili veća od 20.000,00 kuna i onjaviti ga na svojim mrežnim stranicama.

**XII ŽURNA NABAVA**

**Članak 20.**

U slučaju više sile, događaja izvan kontrole naručitelja i neovisnog od njihove volje, a koji se nisu mogli predvidjeti ili izbjeći, naručitelj jednostavnu nabavu bez obzira na procijenjenu vrijednost nabave provodi izdavanjem narudžbenice temeljem zaprimljene najmanje jedne ponude.

**XIII ŽALBA**

**Članak 21.**

Na postupak provedbe jednostavne nabave kao i na odabir najpovoljnijeg ponuditelja žalba nije dopuštena.

**XIV PRIJELAZNE I ZAVRŠNE ODREDBE**

**Članak 22.**

Naručitelj je obvezan svu dokumentaciju o postupcima jednostavne nabave čuvati najmanje 4 godine od završetka postupka jednostavne nabave.

**Članak 23.**

Ovaj Pravilnik stupa na snagu danom donošenja.

Na sve što nije riješeno ovim Pravilnikom primijenit će se Zakon o javnoj nabavi (ZJN 2016).

Pravilnik se objavljuje na oglasnoj ploči Općinskog državnog odvjetništva u Pazinu.

OPĆINSKA DRŽAVNA ODVJETNICA

Kristina Baćac